Συντεταγμένες: 41°44′2″N 27°13′30″E﻿ / ﻿41.73389°N 27.22500°E﻿ / 41.73389; 27.22500

Το **Μουσείο του Κιρκλαρελί** (τουρκικά: *Kırklareli Müzesi*) είναι εθνικό μουσείο στο Κιρκλαρελί της Τουρκίας, το οποίο εκθέτει δείγματα φυσικής ιστορίας, εθνογραφικά αντικείμενα, που σχετίζονται με την ιστορία της πολιτιστικής ζωής της περιοχής και αρχαιολογικά αντικείμενα, που βρέθηκαν μέσα και γύρω από την πόλη. Διευθυντής του μουσείου είναι η Νταριά Μπάλκαν.

Περιγραφή
---------

Το κτήριο του μουσείου κατασκευάστηκε για τον Mutasarrıf (Κυβερνήτη) Νεσέτ Πασά και τον δήμαρχο Χατζή Μεστάν Εφέντη το 1894. Χρησιμοποιήθηκε ως δημοτικό γραφείο μέχρι το 1962. Στη δεκαετία του 1970, το κτήριο εκκενώθηκε και αφέθηκε να παρακμάσει. Το 1983 ξεκίνησε η αποκατάσταση του κτηρίου και συνεχίστηκε με διακοπές, μέχρι που ολοκληρώθηκε το 1993 και λειτούργησε ως μουσείο.

Το μουσείο είναι ένα διώροφο κτήριο με υπόγειο. Το κτήριο είναι κατασκευασμένο από οπλισμένο σκυρόδεμα και έχει παράθυρα που μοιάζουν με καμάρες και στις τέσσερις πλευρές. Μία προεξοχή στον πρώτο όροφο, στο κέντρο της πρόσοψης του κτηρίου, στηρίζεται σε τέσσερις κίονες που πλαισιώνουν την κύρια είσοδο. Το μουσείο αποτελείται από τρεις ενότητες: α. «πολιτισμός και φύση», β. «εθνογραφία» και γ. «αρχαιολογία». Το μουσείο έχει συνολικά 3.507 καταγεγραμμένα αντικείμενα, μεταξύ των οποίων 1.882 νομίσματα, 1.110 αρχαιολογικά αντικείμενα και 515 αντικείμενα, που σχετίζονται με την εθνογραφία. 

Το μουσείο λειτουργεί ως κέντρο ιστορικής έρευνας της περιοχής, καθώς και συνεργασίας με επιστημονικά ιδρύματα, βοηθώντας και καθοδηγώντας τους. Κύριο καθήκον του είναι η καταγραφή των φυσικών και πολιτιστικών περιουσιών της περιοχής. Επί του παρόντος, η καταγεγραμμένη λίστα απαριθμεί συνολικά 269 διατηρητέα κτίσματα, συμπεριλαμβανομένων 98 αρχαιολογικών χώρων, 3 αστικών τοποθεσιών, 13 περιοχών φυσικού καταφυγίου και 155 μονοκατοικιών ιστορικών περιοχών.

Το μουσείο είναι ανοιχτό επτά ημέρες την εβδομάδα από τις 9:00 έως τις 18:00 τοπική ώρα μεταξύ 15 Απριλίου και 26 Οκτωβρίου. Είναι κλειστό τις Δευτέρες. Η πρόσβαση στο μουσείο είναι δωρεάν. Το 2013 επισκέφτηκαν το μουσείο συνολικά 9.362 άτομα, συμπεριλαμβανομένων 417 ξένων τουριστών. Το 2014 οι επισκέπτες ήταν 9.066, εκ των οποίων οι 535 προέρχονταν από το εξωτερικό.

**Τμήμα Φυσικής Ιστορίας**

 Ορισμένα είδη ταριχευμένων πουλιών στην ενότητα της Φυσικής ιστορίας
Ένα μεγάλο δωμάτιο στον πρώτο όροφο προορίζεται για τη συλλογή της φυσικής ιστορίας. Συνολικά 102 είδη ιθαγενών στην περιοχή, συμπεριλαμβανομένων 76 ειδών ταριχευμένων, πτηνών και θηλαστικών, εκτίθενται στο φυσικό τους περιβάλλον. Μερικά από τα ζώα που εκτίθενται είναι εξαφανισμένα και μερικά είναι είδη υπό εξαφάνιση. Αυτή η ενότητα κεντρίζει το ενδιαφέρον μαθητών γυμνασίου, φοιτητών βιολογίας και ερευνητών. 

**Τμήμα Εθνογραφίας**

 Ένα τυπικό νοικοκυριό της περιοχής
Τα εκθέματα του τμήματος εθνογραφίας μοιράζονται τον επάνω όροφο με το τμήμα της αρχαιολογίας. Αυτή η ενότητα αποτελείται από 188 στοιχεία, που απεικονίζουν τη ζωή της αγροτικής περιοχής τον 19ο και τις αρχές του 20ου αιώνα και τη ζωή της πόλης στο Κιρκλαρελί την ίδια περίοδο. Εκτίθενται χαλιά, ρούχα, κοσμήματα και οικιακά αντικείμενα.

**Τομέας Αρχαιολογίας**

 Ένας ανθρώπινος σκελετός και ταφικά αντικείμενα, όπως βρέθηκαν σε σαρκοφάγο
Τα 236 αρχαιολογικά αντικείμενα είναι όλα ανασκαφικά ευρήματα από τοποθεσίες γύρω από το Κιρκλαρελί: στους οικισμούς Ασαγιπινάρ, Κανλιγετσίτ και Τιλκιμπορνού και στους τύμβους του Ισλαμπεϊλί, του Πιναρχισάρ, του Αλπουλού Χογιουκτεπέ και του Ντολχάν. Υπάρχουν απολιθώματα θαλάσσιων και χερσαίων ειδών και δέντρων, που εκτείνονται από τη γεωλογική εποχή της Ολόκαινου έως την εποχή της Αρχαίας Ρώμης. Υπάρχουν αρχαιολογικά αντικείμενα από τη Νεολιθική (Νέα Εποχή του Λίθου), τη Χαλκολιθική (Εποχή του Χαλκού) και την Εποχή του Σιδήρου, καθώς και από τις εποχές της Αρχαίας Ελλάδας, της Αρχαίας Ρώμης, της Βυζαντινής Αυτοκρατορίας και της Οθωμανικής Αυτοκρατορίας.

Εκτίθεται επίσης μία συλλογή 72 νομισμάτων από την Αρχαία Ελλάδα, την Αρχαία Ρώμη, τη Βυζαντινή Αυτοκρατορία και την Οθωμανική Αυτοκρατορία. Ένα γλυπτό σε φυσικό μέγεθος ενός γυναικείου ανθρώπινου κορμού στέκεται στην είσοδο στο ισόγειο. Στον τοίχο της σκάλας εκτίθενται μαρμάρινα ανάγλυφα από ένα αμφιθέατρο της Ύστερης Ρωμαϊκής Αυτοκρατορίας (2ος αιώνας), που ανακαλύφθηκε μεταξύ 1995 και 1997 στη Βιζύη. Λόγω των νέων αρχαιολογικών ευρημάτων, που ανακαλύφθηκαν σε συνεχείς ανασκαφές και του περιορισμένου χώρου στο μουσείο, ορισμένα αρχαιολογικά αντικείμενα εκτίθενται εκ περιτροπής κατά καιρούς.

Παραπομπές
----------

1. 1 2 3 4 5 6 7 8  «Kırklareli Müzesi» (στα Τουρκικά). Kültür Varlikları ve Müzeler Genel Müdürlüğü. Ανακτήθηκε στις 20 Ιουλίου 2015.
2. 1 2 3 4 5 6 7 8 9  «Kırklareli Museum». Ministry of Culture and Tourism. Ανακτήθηκε στις 20 Ιουλίου 2015.
3. 1 2 3  «Kırklareli Müzesi 2014 Ziyaretçilerini Bekliyor» (στα tr). *Gazete Trakya*. 2014-02-05.. Ανακτήθηκε στις 2015-07-23.
4. ↑  «Müzelerde Yaz Saati Uygulaması/Haftanın 7 günü açık olacak müzele» (στα Τουρκικά). İstanbul Rehberler Odası. Αρχειοθετήθηκε από το πρωτότυπο στις 23 Ιουλίου 2015. Ανακτήθηκε στις 23 Ιουλίου 2015.
5. ↑  «Kırklareli Müzesi'ni 9 bin 66 kişi ziyaret etti» (στα tr). *Görünüm*. 2015-01-16.. Ανακτήθηκε στις 2015-07-23.

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μουσείο του Κιρκλαρελί** |


|  |  |
| --- | --- |
| 

|  |
| --- |
| * Πύλη:Αρχαιολογία
* Πύλη:Τουρκία
 |

 |